Dyskalkúlia

Je špecifická porucha učenia, ktorá sa prejavuje zníženou úrovňou, až neschopnosťou počítať, napriek tomu, že celková inteligencia je v norme.

Matematika súvisí s vývojom abstraktného myslenia. Dieťa postupne vníma nielen viditeľné vlastnosti predmetov, začína vnímať, že medzi skupinami existujú spoločné vzťahy.

Ak dieťa nerozumie bežnému matematickému pojmosloviu, ťažko označuje množstvo a počty predmetov, nerozumie matematickým znakom, nevie ich používať, písať – je to pre dieťa veľmi stresová situácia pred každou hodinou matematiky i celá hodina pôsobí na neho zmätočne, napriek snahe a úsiliu.

Tu musí nastať odborný prístup učiteľa, ktorý je povinný riadiť sa individuálnym vzdelávacím programom. Spolupráca s odborníkmi je nevyhnutná.

Dyskalkúlia má rôzne varianty. Často je spojená aj s problémami porozumenia čítaného textu, s čítaním všeobecne. Pri aritmetike je totiž potrebné porozumieť slovnej úlohe. Ak si žiak nedokáže prečítať s porozumením slovnú úlohu, nepochopí ani jej matematickú stránku. Ak je pridružená i dysgrafia, žiak si nedokáže správne zapísať zadanie úlohy, ani príklad, ani výpočet.

Aby sme porozumeli tomu, s čím sa vaše dieťa borí, treba si uvedomiť:

* Dieťa nechápe systém posúvania čísiel sprava – doľava, zhora – nadol, poradie scítaných prvkov
* Je prítomná neistota pri vymenovaní číselného radu – vzostupne, zostupne, po jednom, po násobkoch...
* Má problém i pri jednoduchých pojmoch – pred, za, hneď pred, hneď za, o 3 viac, trikrát viac
* Žiak nie je schopný prečítať viacmiestne číslo, alebo číslo s viacerými nulami uprostred, číslo napísané zvislo, destinné číslo, môže čítať číslo opačne /namiesto 32, číta 23/
* Prítomné môžu byť i tvarové zmeny /9 – 6, 1 – 7, G – 6/
* Ťažko sa učí násobilku – nechápe, čo znamená najbližší násobok

Ako pomôžete dieťaťu:

* Kontroluje porozumenie úlohe
* Kontrolujte správny postup
* Nechajte dieťa slovne komentovať svoje činnosti
* Rozdeľte zložitejší príklad na čo najmenšie kroky
* Pri nesprávnom kroku sa vráťte na miesto v úlohe, kde bolo ešte prítomné porozumenie
* Rešpektujme pomalé tempo

Rady pre rodiča pri domácej príprave:

* pri nácviku matematických operácií voľte jednoduchšie čísla, aby sa žiak sústredil na postup, nie náročnosť čísiel
* všímajte si chyby pri zámene znamienok /+, x/
* tolerujte nesprávne odpísané číslo, ak je operácia správna /iba pri nácviku/
* pri nácviku násobenia a delenia pracujte najprv s číslami 1 – 4 /134 x 2/. Až po osvojení si postupu, používajte väčšie čísla
* ak žiak nezvláda násobilku – dovoľte mu používať tabuľku násobkov
* pri násobení a delení viaccifernými číslami môže dieťa používať kalkulačku
* pri menších deťoch pri sčítaní a odčítaní použite manipuláciu s predmetmi
* pri slovných úlohách môže dieťa použiť i netradičné spôsoby riešenia
* pomôžte dieťaťu so zapísaním matematickej úlohy
* čerpajte so záujmov dieťaťa – počítajte góly, skóre, zápasy /ak ho baví šport/, alebo ak ho baví varenie – precvičte si jednotky hmotnosti, ak sú to autá – vzdialenosti, rýchlosti....možností je v bežnom živote veľa/.
* učte ho pamätať si dôležité /prípadne označovať, podčiarkovať farebne...
* rešpektujte únavu dieťaťa, urobte si prestávku
* SPOLU to dokážeme

U detí s poruchami učenia má pochvala a povzbudzovanie výnimočnú moc. Nešetrite nimi.

Napriek inteligencii a nadaniu vášho dieťaťa, môže vývinová porucha učenia pôsobiť na znižovanie sebavedomia. Niekedy aj spolužiaci nechápu, prečo má vaše dieťa úľavy. Treba, aby im to učiteľ, či špeciálny pedagóg vysvetlil.

Rodič má prvú a najdôležitejšiu úlohu – stáť za svojim dieťaťom. Prejaviť mu maximálnu trpezlivosť a ochotu pomôcť. Hlavne prejavovať dieťaťu lásku.